CELEX: 
Language: hr
Date: 2018-11-16 00:00:00
Title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za kadmij i njegove spojeve u električnim kontaktima

OBRAZLOŽENJE
            
            
               1.KONTEKST DELEGIRANOG AKTA
            
            
               Ovom Delegiranom direktivom Komisije izmjenjuje se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinaka)
                  1
                (RoHS 2) u pogledu izuzeća za posebne primjene koje sadržavaju kadmij.
            
            
               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.
            
            
               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, dok će se ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivati od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme (EEO) za posebne primjene koji su izuzeti iz ograničenja za tvari iz članka 4. stavka 1. te direktive.
            
            
               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a) izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada koristi od te zamjene za okoliš, zdravlje i sigurnost potrošača.
            
            
               Nadalje, člankom 5. stavkom 1. utvrđuje se da Europska komisija (dalje u tekstu „Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.
            
            
               2.SAVJETOVANJA PRIJE DONOŠENJA AKTA
            
            
               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.
            
            
               Važećim izuzećem iz unosa 8(b) u Prilogu III. dopušta se uporaba kadmija i njegovih spojeva u električnim kontaktima. Komisija je u siječnju 2015. primila dva zahtjeva za obnavljanje tog izuzeća. Iako je datum isteka izuzeća iz unosa 8(b) za kategorije od 1. do 7. i kategoriju 10.
                  4
                bio 21. srpnja 2016., u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje.
            
            
               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima primljena su tri odgovora. 
            
            
               Objavljeno je završno izvješće koje sadržava procjenu zahtjeva
                  6
               ; dionici su obaviješteni.
            
            
               Komisija se zatim savjetovala sa stručnom skupinom država članica za delegirane akte u okviru Direktive RoHS 2 u pisanom obliku, kako je dogovoreno na prethodnom sastanku
                  7
               . Stručnjaci su se složili s nacrtom koji je predložila Komisija, uz veliku većinu suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Primljena su tri očitovanja u kojima se podupire akt, a u jednome se predlaže produljenje prijelaznog razdoblja na 18 mjeseci. Poduzeti su svi potrebni koraci u skladu s člankom 5. stavcima od 3. do 7.
                  8
                u vezi s izuzećima za ograničenja za tvari. Vijeće i Europski parlament obaviješteni su o svim aktivnostima.
            
            
               U završnom izvješću posebno su istaknute sljedeće tehničke informacije i ocjene:
            
            
               ·Materijali koji sadržavaju kadmij u električnim kontaktima upotrebljavaju se u mnogim elektromehaničkim uređajima kao komponente koje mogu isprekidano provoditi struju kroz kontaktne površine. Predmetni uređaji su konkretno učinske sklopke električnih motora, sklopnici i kontaktori, sklopke za električni alat i kućanske aparate, prekidači za posredničke uređaje, mrežni priključni aparati, senzori zauzetosti i usporni senzori te kontrolne ploče za rasvjetu. 
            
            
               ·Kadmij u električnim kontaktima osigurava ključna svojstva kao što su veća učinkovitost, gašenje električnog luka, veća provodnost, slabija kontaktna erozija te relativna jednostavnost proizvodnje u odnosu na alternative.
            
            
               ·Zamjena ili eliminacija kadmija trenutačno je znanstveno i tehnički neizvediva u nekoliko vrsta uređaja s električnim kontaktima ili je potrebno više vremena kako bi se potvrdila pouzdanost zamjenskih tvari.
            
            
               Rezultati ocjenjivanja za kategorije od 1. do 7. i kategoriju 10. pokazali su da je najmanje jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu unosa 8(b) u Prilogu III. Budući da za određene primjene još ne postoje pouzdane alternativne tvari ili je potrebno više vremena kako bi se potvrdila njihova pouzdanost, izuzeće se obnavlja do 21. srpnja 2021. s izmijenjenim tekstom u kojem se odražava trenutačno stanje alternativnih tehnologija i dodavanjem unosu 8(b) podunosa 8(b)-I. Za primjene za koje već postoje pouzdane alternativne tvari predviđaju se samo zanemarivi socioekonomski utjecaji zamjene u tom razdoblju jer je postupna zamjena alternativnim tvarima bez kadmija već u tijeku. Ne očekuje se ni da će odobreno razdoblje valjanosti negativno utjecati na inovacije. Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Tim izuzećem ne smanjuje se zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU.
            
            
               3.PRAVNI ELEMENTI DELEGIRANOG AKTA
            
         
         
            
               Delegiranom direktivom odobrava se izuzeće od ograničenja iz članka 4. stavka 1., za uporabu kadmija u posebnim primjenama, koje treba uvrstiti u Prilog III. Direktivi 2011/65/EU.
            
            
               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.
            
            
               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.
            
            
               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.
            
            
               Prijedlog ne utječe na proračun EU-a.
            
            
            
               DELEGIRANA DIREKTIVA KOMISIJE (EU) .../…
            
            
               оd 16.11.2018.
            
            
               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za kadmij i njegove spojeve u električnim kontaktima
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  9
               , a posebno njezin članak 5. stavak 1. točku (a),
            
            
               budući da:
            
            
               (1)
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. Taj se zahtjev ne primjenjuje na primjene navedene u Prilogu III. Direktivi 2011/65/EU.
            
            
               (2)
                     U Prilogu I. Direktivi 2011/65/EU navode se različite kategorije električne i elektroničke opreme na koje se primjenjuje ta direktiva (kategorije od 1. do 11.).
            
            
               (3)
                     Kadmij je ograničena tvar navedena u Prilogu II. Direktivi 2011/65/EU. Međutim, upotreba kadmija i njegovih spojeva u električnim kontaktima izuzeta je od ograničenja i trenutačno navedena u unosu 8(b) u Prilogu III. toj direktivi. Datum isteka tog izuzeća za kategorije od 1. do 7. i kategoriju 10. bio je 21. srpnja 2016. 
            
            
               (4)
                     Komisija je primila zahtjev za obnavljanje tog izuzeća prije 21. siječnja 2015., u skladu s člankom 5. stavkom 5. Direktive 2011/65/EU. Izuzeće ostaje na snazi dok se ne donese odluka o tom zahtjevu.
            
            
               (5)
                     Materijali koji sadržavaju kadmij u električnim kontaktima upotrebljavaju se u mnogim elektromehaničkim uređajima kao komponente koje mogu isprekidano provoditi struju kroz kontaktne površine. Predmetni uređaji su konkretno učinske sklopke električnih motora, sklopnici i kontaktori, sklopke za električni alat, sklopke za kućanske aparate, prekidači za posredničke uređaje, mrežni priključni aparati, senzori zauzetosti i usporni senzori te kontrolne ploče za rasvjetu.
            
            
               (6)
                     Kadmij u električnim kontaktima osigurava ključna svojstva kao što su veća učinkovitost, gašenje električnog luka, veća vodljivost, slabija kontaktna erozija te relativna jednostavnost proizvodnje u odnosu na alternative.
            
         
         
            
               (7)
                     Za određene primjene obuhvaćene važećim izuzećem zamjena ili eliminacija kadmija još je znanstveno i tehnički neizvediva zbog nedostatka pouzdanih zamjenskih tvari ili je potrebno više vremena kako bi se potvrdila pouzdanost zamjenskih tvari. Izuzećem se ne narušava zaštita okoliša i zdravlja predviđena Uredbom (EZ) br. 1907/2006 Europskog parlamenta i Vijeća
                  10
               . Stoga bi ga trebalo obnoviti za te primjene.
            
            
               (8)
                     Za sve druge primjene trenutačno obuhvaćene izuzećem uvjeti za obnavljanje nisu ispunjeni. U skladu s člankom 5. stavkom 6. Direktive 2011/65/EU, izuzeća za te primjene trebala bi se primjenjivati još 12 mjeseci nakon datuma stupanja na snagu ove Delegirane direktive.
            
            
               (9)
                     Kako za primjene obuhvaćene zahtjevom pouzdane alternativne tvari još nisu dostupne na tržištu ili je potrebno više vremena kako bi se potvrdila njihova pouzdanost, izuzeće za kategorije od 1. do 7. i kategoriju 10. za te primjene trebalo bi obnoviti na maksimalno trajanje od pet godina do 21. srpnja 2021. Imajući na umu rezultate tekućih nastojanja za pronalaženje pouzdane zamjene, razdoblje trajanja izuzeća ne bi trebalo negativno utjecati na inovacije.
            
            
               (10)
                     Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. drugom podstavku Direktive 2011/65/EU. Radi jasnoće, datume isteka izuzeća trebalo bi dodati u Prilog III. toj direktivi.
            
            
               (11)
                     Direktivu 2011/65/EU trebalo bi stoga na odgovarajući način izmijeniti, 
            
            
            
               DONIJELA JE OVU DIREKTIVU:
            
            
               Članak 1.
            
            
               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
            
            
               Članak 2.
            
            
               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
            
            
               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu 16.11.2018.
            
            
               
                     Za Komisiju
               
            
         
         
            
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 174, 1.7.2011., str. 88.
               
               
                  
                     (2)
                  
                        SL L 396, 30.12.2006., str. 1.
               
               
                  
                     (3)
                  
                        Popis je dostupan na: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Te su kategorije: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 10. automatski samoposlužni uređaji. Kategorije EEO-a navedene su u Prilogu I. Direktivi RoHS.
               
               
                  
                     (5)
                  
                        
                  Razdoblje savjetovanja
                  : od 21.8.2015. do 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      .
                  
               
               
                  
                     (7)
                  
                        Savjetovanja su provedena u pisanom obliku od 27. travnja do 18. svibnja 2017.
               
               
                  
                     (8)
                  
                        Popis potrebnih administrativnih koraka dostupan je na 
                  internetskoj stranici Komisije
                  . U Međuinstitucijskom registru delegiranih akata na adresi 
                  https://webgate.ec.europa.eu/regdel/#/home
                   može se vidjeti u kojoj se fazi postupka nalazi nacrt delegiranog akta. 
               
               
                  
                     (9)
                  
                        SL L 174, 1.7.2011., str. 88.
               
               
                  
                     (10)
                  
                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).
               
            
      
    ---documentbreak--- 
      
         
         
            
               PRILOG
            
            
               U Prilogu III. unos 8(b) zamjenjuje se sljedećim:
            
            
                     
                        „8(b)
                     
                  
                  
                     
                        Kadmij i njegovi spojevi u električnim kontaktima
                     
                  
                  
                     
                        Primjenjuje se za kategorije 8., 9. i 11. i istječe:
                     
                     
                        -21. srpnja 2021. za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji,
                     
                     
                        -21. srpnja 2023. za medicinske proizvode za dijagnostiku in vitro iz kategorije 8.,
                     
                     
                        -21. srpnja 2024. za instrumente za praćenje i kontrolu u industriji iz kategorije 9. te za kategoriju 11.
                     
                  
               
                     
                        8(b)-I
                     
                  
                  
                     
                        Kadmij i njegovi spojevi u električnim kontaktima u:
                     
                     
                        -prekidačima,
                     
                     
                        -toplinskim regulatorima,
                     
                     
                        -toplinskoj zaštiti motora (osim hermetičke toplinske zaštite motora),
                     
                     
                        -sklopkama izmjenične struje odmjerenima za:
                     
                     
                        ·6 A i više pri 250 V AC i više ili
                     
                     
                        ·12 A i više pri 125 V AC i više,
                     
                     
                        -sklopkama istosmjerne struje odmjerenima za 20 A i više pri 18 V DC i više i
                     
                     
                        -sklopkama za upotrebu pri frekvenciji napajanja ≥ 200 Hz.
                     
                  
                  
                     
                        Primjenjuje se za kategorije od 1. do 7. i kategoriju 10. i istječe 21. srpnja 2021.”